google/wiki40b huggingface dataset:
Όλιβερ Μακόρ

Σε Συλλογικό επίπεδο

Γεννήθηκε στη Μονρόβια. Ξεκίνησε την καριέρα του στην ομάδα της γενέτειράς του, Μονρόβια Μπλακ Σταρ. Στη συνέχεια μετακινήθηκε στη Νιγηρία, για χάρη της Τζούλιους Μπέργκερ ΦΚ και ακολούθως μετακινήθηκε στο Καμερούν, για την Κανόν Γιαουντέ.
Το 1994 μετακινήθηκε στη Γαλλία, όταν τον απέκτησε η Γκρενόμπλ. Δύο χρόνια έμεινε στους «GF38» ο διεθνής μέσος, και στη συνέχεια παρέμεινε άλλα τρία χρόνια επί γαλλικού εδάφους. Το 1996 τον απέκτησε η Τουρ ΦΚ και το 1997 η Λιμόζ ΦΚ με την οποία αγωνίστηκε δύο χρόνια. 
Το 1999 μετακινήθηκε στην Ελλάδα, για την Προοδευτική. Με τη φανέλα της Προοδευτικής αγωνίστηκε δύο χρονιές, αρχικά την πρώτη (1999-2000) στην Α' Εθνική, από την οποία βίωσε τον υποβιβασμό και κατόπιν την επόμενη (2000-2001) στη Β' Εθνική. Το καλοκαίρι του 2001 αποκτήθηκε από το Αιγάλεω, ως δανεικός από την Προοδευτική. Με τη φανέλα του "Σίτυ" και υπό την τεχνική ηγεσία του Γιώργου Χατζάρα, αγωνίστηκε μέχρι το πρώτο μισό της χρονιάς 2001-2002, όποτε και το Δεκέμβριο λύθηκε κοινή συναινέσει η συνεργασία τους. 
Τον Δεκέμβριο του 2001 πήρε μεταγραφή από την Προοδευτική που ανήκε στον Ιωνικό. Με τη φανέλα του Ιωνικού, καθιερώθηκε και αγωνίστηκε στην Α' Εθνική μέχρι το 2007, όταν υποβιβάστηκε. Συνέχισε, παρά τον υποβιβασμό, να αγωνίζεται στον Ιωνικό, για επιπλέον περίπου ενάμιση χρόνο, όταν στο δεύτερο μισό της χρονιάς 2008-2009, τον Φεβρουάριο του 2009 αποκτήθηκε από την Παναχαϊκή. Με τη φανέλα της Παναχαϊκής ολοκλήρωσε την χρονιά, αγωνιζόμενος στη Γ' Εθνική. 
Το 2010 μετακινήθηκε στην Ινδονησία για την Περσίτζα Τζακάρτα. Στη συνέχεια αποκτήθηκε από την Περσίκ Κεντίρι, με τη φανέλα της οποίας το 2012 έκλεισε την καριέρα του.

Σε Εθνικό επίπεδο

Συμμετείχε επίσης στην Εθνικής Λιβερίας. Βρέθηκε στην αποστολή της ομάδας σε δύο διοργανώσεις του Κυπέλλου Εθνών Αφρικής (1996, 2002) και σε 26 συμμετοχές πέτυχε 5 τέρματα.
Ομορφίτα (συνοικία Λευκωσίας)

Τοποθεσία

Στα βόρεια συνορεύει με τις Μάνδρες, στα ανατολικά και νοτιοανατολικά με το Καϊμακλί, στα νοτιοδυτικά με τη Νεάπολη και στα δυτικά με τον Τράχωνα.

Ιστορία

Μέχρι το 1968 η Ομορφίτα αποτελούσε ξεχωριστό χωριό. Στις 29 Μαρτίου 1968 η Χωριτική Αρχή Ομορφίτας ενσωματώθηκε στον Δήμο Λευκωσίας.
Πρίγκιπας Χριστόφορος της Ελλάδας και της Δανίας

Γέννηση

Ο Πρίγκιπας Χριστόφορος γεννήθηκε στο Παλάτι του Παβλόφσκ της Ρωσίας, Αγία Πετρούπολη, στις 10 Αυγούστου 1888 και βαπτίστηκε στο παρεκκλήσι του παλατιού. Ο τσάρος Αλέξανδρος Γ΄ της Ρωσίας, πρώτος εξάδελφος της μητέρας του και η σύζυγός του αυτοκράτειρα Μαρία Φεοντόροβνα, θεία του Χριστόφορου, ήταν οι ανάδοχοι του.

Ζωή

Ο Χριστόφορος φοίτησε στη Σχολή Ναυτικών Δοκίμων και μιλούσε έξι γλώσσες: Ελληνικά, Αγγλικά, Δανικά, Ρωσσικά, Γαλλικά και Ιταλικά. Του προσφέρθηκαν μετά τον Α΄ Παγκόσμιο Πόλεμο τρεις θρόνοι, της Πορτογαλίας,  της Λιθουανίας και της Αλβανίας, αλλά δεν δέχτηκε κανέναν.
Την 1 Ιανουαρίου 1920 παντρεύτηκε τη χήρα και διαζευγμένη Αμερικανίδα πολυεκατομμυριούχο Νάνσυ Λιντς στην Ελβετία. Στην Νάνσυ Λιντς δόθηκε ο τίτλος «Α.Β.Υ. Πριγκίπισσα Αναστασία της Ελλάδας και της Δανίας» και βοήθησε πολύ με την περιουσία της την εξόριστη βασιλική οικογένεια, όταν αυτή βρισκόταν στην Ελβετία. Απεβίωσε από καρκίνο στο Λονδίνο στις 29 Αυγούστου 1923 και δεν απέκτησαν με τον Χριστόφορο παιδιά. Ο γιος της Νάνσυ Λίντς από τον προηγούμενο γάμο της, Γουίλιαμ Λίντς, νυμφεύτηκε το 1921 την ανιψιά του Χριστόφορου, την Ξένια Γκεοργκίεβνα Ρομανώφ πριγκίπισσα της Ρωσίας, κόρη της αδελφής του Χριστόφορου, Πριγκίπισσας Μαρίας.
Μέσω της γηραιάς δούκισσας της Αόστης, Ελένης, γνώρισε την ανιψιά αυτής Φραγκίσκη πριγκίπισσα της Ορλεάνης, κόρη του Ιωάννη δούκα του Γκιζ. Στις 11 Φεβρουαρίου 1929 παντρεύτηκαν στο Παλατινό παρεκκλήσι του Παλέρμο, στην Ιταλία. Απέκτησαν ένα γιο λίγο πριν πεθάνει ο Χριστόφορος, τον Μιχαήλ πρίγκιπα της Ελλάδας (γεν. 7 Ιανουαρίου 1939), γνωστό συγγραφέα με το όνομα Μισέλ ντε Γκρες.
Το 1939 το διοικητικό συμβούλιο του Όμιλου Αντισφαίρισης Αθηνών του πρότεινε την προεδρία του συλλόγου. Ο προηγούμενος πρόεδρος Ιωάννης Κετσέας είχε παραιτηθεί αναγκαστικά, επειδή ανέλαβε πρόεδρος της Ε.Ο.Α.. Ο Πρίγκηπας δέχτηκε την πρόταση και ανέλαβε καθήκοντα στις 17 Δεκεμβρίου 1939· μετά από έναν μήνα απεβίωσε. 
Στην αρχή του 1940, ενώ διέμενε στην Αθήνα επισκεπτόμενος τους συγγενείς του, κτυπήθηκε από βαριά ασθένεια των πνευμόνων. Σε μια εποχή που δεν υπήρχαν ακόμα αντιβιοτικά, δεν στάθηκε δυνατόν να σωθεί. Πέθανε στις 21 Ιανουαρίου 1940 στην Αθήνα και ενταφιάστηκε στο βασιλικό κοιμητήριο, στο Τατόι.
Κοπεγχάγη Μπόλντκλουμπ

Ποδόσφαιρο

Η ποδοσφαιρική ομάδα ήταν από τις πιο πετυχημένες της Δανίας, έχοντας κερδίσει 15 πρωταθλήματα από το 1912 έως το 1980. Το 1991, ενοποιήθηκε με την Μπολντκλούμπεν 1903 (Β 1903), δημιουργώντας την ΦΚ Κοπεγχάγη. Έδρα της ομάδας ήταν το Frederiksberg I P Opvisning.
Επαρχία Ντιρέ

Γεωγραφία

Η Επαρχία Ντιρέ βρίσκεται κεντρικά του Μαλί και νότια-κεντρικά της Περιφέρειας Τομπουκτού. Συνορεύει στα νότια και νοτιοανατολικά με την Επαρχία Νιαφουνκέ, στα βορειοανατολικά με την Επαρχία Γκουρμά-Ραρούς, στα βόρεια-κεντρικά με την Επαρχία Τομπουκτού και στα δυτικά με την Επαρχία Γκουντάμ.
Δημήτρης Κουρούμπαλης

Βιογραφία

Γεννήθηκε και έζησε για κάποια χρόνια στην Κόρινθο μέχρι που μετακόμισε στην Αθήνα. Τελείωσε το λύκειο στο Κολλέγιο Αθηνών και στη συνέχεια τη Φιλοσοφική Σχολή του Πανεπιστημίου Αθηνών ενώ φοίτησε και στη δραματική σχολή «Ίασμος» .
Έγινε ευρύτερα γνωστός μέσα από την τηλεοπτική σειρά «10 Λεπτά Κήρυγμα», όπου υποδύθηκε έναν μαθητή λυκείου. 
Στον κινηματογράφο έχει συμμετάσχει στις ταινίες «Τεστοστερόνη» και «Alter ego», μαζί με το Σάκη Ρουβά. Στο θέατρο έχει συμμετάσχει στις παραστάσεις «Δάφνις και Χλόη», «Μόλις χώρισα», «Εσεις πώς ζήτε; καλά ή καλύτερα;»
Έχει ιδρύσει τη δική του θεατρική ομάδα με την ονομασία So7.
9969 Μπράιγ

Ανακάλυψη και Ονομασία

Ανακαλύφθηκε στις 27 Μαΐου 1992, από τους Eleanor F. Helin και Kenneth J. Lawrence ενώ εργάζονταν στο Αστεροσκοπείο του Πάλομαρ, ως μέρος της Έρευνας Αστεροειδών της ΝΑΣΑ, και του δόθηκε η προσωρινή ονομασία 1992 KD. Αργότερα, μετονομάστηκε σε 9969 Μπράιγ προς τιμήν του Λουδοβίκου Μπράιγ, όπως πρότεινε από το Διαστημικό Κέντρο Κέννεντυ ο μηχανικός Kerry Babcock.

Εξερεύνηση

Λεπτομερείς πληροφορίες για τον 9969 Μπράιγ προέρχονται κυρίως από το διαστημικό σκάφος Deep Space 1, το οποίο πέρασε σε απόσταση 26 χιλιομέτρων από τον αστεροειδή στις 29 Ιουλίου 1999. Μέχρι τη στιγμή που το Deep Space 1 έφτασε στον 9969 Μπράιγ, το υπεριώδες φασματόμετρό του είχε αποτύχει, αλλά έστηλε δύο ψηφιακές εικόνες μεσαίας ανάλυσης και τρία υπέρυθρα φάσματα κατά τη διάρκεια της συνάντησης. Ωστόσο, αν και το διαστημικό σκάφος ήρθε σε απόσταση 26 χλμ από τον 9969 Μπράιγ, οι εικόνες και τα φάσματα τραβήχτηκαν από απόσταση 14 000 km, λόγω προβλημάτων με το σύστημα παρακολούθησης.
Ο κύριος σκοπός της αποστολής ήταν δοκιμή της τεχνολογίας, αλλά η συνάντηση με τον 9969 Μπράιγ ήταν μια ισχυρή επιστημονική αξία.
217 Ευδώρα

Φυσικά χαρακτηριστικά

Η μέση διάμετρος της Ευδώρας υπολογίσθηκε σε 66 χλμ. Ο φασματικός της τύπος είναι C (ανθρακούχος). Το άλβεδό της είναι 0,048. Η Ευδώρα περιστρέφεται γύρω από τον εαυτό της μία φορά κάθε 12 ώρες και 32 λεπτά.
Διοξαζιριδίνη

Ισομέρεια

Με βάση το μοριακό τύπο της (NHO₂) έχει ένα (1) μόνο ισομερές θέσης, το νιτρώδες οξύ (ΗΝΟ₂).

«Μητρική» και «θυγατρικές» διοξαζιριδίνες

Η διοξααζιριδίνη είναι η «μητρική ένωση» για μια σειρά «θυγατρικών» της παραγώγων (ανόργανων και οργανικών), που μαζί με τη «μητρική ένωση», ονομάζονται συλλήβδην «διοξαζιριδίνες».
Ζάαρ

Γεωγραφία

Ο Ζάαρ πηγάζει στους πρόποδες της Ντονόν, μιας εκ των μεγαλυτέρων κορυφών των Βόσγιων ορέων στην περιοχή Γκραντ Εστ. Από την δασώδη περιοχή του Σεν Κιρέν (Εθνικός Δρυμός των Βόρειων Βόσγιων) πηγάζει ο Ερυθρός Σάρ, ο οποίος κατευθύνεται βόρειο-δυτικά και συναντά από τα δεξιά τον Ζάαρ στο έδαφος της κωμόπολης Ερμελάνζ. Έως αυτό το σημείο ο Ζάαρ έχει το όνομα Λευκός Σαρ, πηγάζει σε απόσταση 1 χιλιομέτρου από τον Ερυθρό Σαρ και αφού διανύσει μια απόσταση 27 χιλιομέτρων και μόνο μετά την ένωσή του με τον Ερυθρό Σαρ ονομάζεται Σαρ (ή γερμανικά Ζάαρ). Ο Ζάαρ για περίπου 12 χιλιόμετρα ορίζει τα γαλλο-γερμανικά σύνορα, εισχωρεί στα γερμανικά εδάφη κοντά στην πόλη Σααρμπρύκεν, στο ομόσπονδο κρατίδιο του Ζάαρλαντ και τελικά χύνεται στον Μοζέλλα στην κωμόπολη Κοντζ, κοντά στην πόλη Τριρ στο κρατίδιο Ρηνανίας-Παλατινάτου. Είναι δεξιός παραπόταμος του Μοζέλλα και ο μεγαλύτερος από τους παραπόταμούς του. Έχει μήκος 246 χιλιομέτρων από τα οποία 129,3 είναι σε γαλλικό έδαφος και 116,7 σε γερμανικό. Στο μισό σχεδόν μήκος του είναι πλωτός, από το Σαργκεμίν μέχρι τη συμβολή του στον Μοζέλλα. Το βόρειο τμήμα της κοιλάδας που σχηματίζει ο Ζάαρ είναι αμπελουργική περιοχή  (με κύρια παραγωγή την ποικιλία Riesling), ενώ το μεσαίο τμήμα μεταξύ Σααρμπρύκεν και Ντίλιγκεν είναι κέντρο βαριάς βιομηχανίας. 
Ο Ζάαρ διασχίζει στο γαλλικό έδαφος την περιοχή του Γκραντ Εστ (Διαμερίσματα Κάτω Ρήνου και Μοζέλλα) και στο γερμανικό έδαφος τα κρατίδια Σάαρλαντ και Ρηνανίας-Παλατινάτου. Οι σημαντικότερες πόλεις που διασχίζει στη Γαλλία είναι οι Λορκέν, Σαρμπούργκ και Σαργκεμίν, ενώ στη Γερμανία οι Σααρμπρύκεν, Ζάαρλουϊ, Μέρτσιχ και Σάαρμπουργκ.

Μεταφορές

Ο Ζάαρ ήταν πολύ σημαντικός κατά τον 19ο και 20ό  αιώνα για τις βιομηχανίες άνθρακα, σιδήρου και χάλυβα του Ζάαρλαντ. Οι πρώτες ύλες και τα τελικά προϊόντα μεταφέρονταν σε αυτόν, μέσω του Canal des houillères de la Sarre, του καναλιού Μάρνη-Ρήνου και του Ρήνου, προς την Κοιλάδα του Ρουρ ή στο λιμάνι του Ρότερνταμ. 
Παρόλο που το γερμανικό τμήμα του Ζάαρ έχει αναβαθμιστεί σε πλωτή οδό με εμβάθυνση, κατασκευή φράγματος και ευθυγράμμιση, δεν υπάρχει στις μέρες μας σημαντική ναυτιλιακή κυκλοφορία.

Ιστορία

Ο Ζάαρ, με το όνομα Σαράβους, αναφέρεται από τον Λατίνο ποιητή Αυσόνιο στο ποίημά του Mosella τον 4ο αιώνα μ.Χ. Εικάζεται ότι ετυμολογικά το όνομα Ζάαρ προέρχεται από την κελτική λέξη Σάρα που σημαίνει ρέον ύδωρ.
Στις όχθες του Ζάαρ βρίσκεται η Χαλυβουργία του Φέλκλινγκεν, σημαντικό βιομηχανικό μνημείο, που το 1994 ανακηρύχθηκε Μνημείο Παγκόσμιας Κληρονομιάς της UNESCO.
Βαγγέλης Ντάγκας

Καριέρα

Γεννημένος στην Σαλαμίνα ξεκίνησε την καριέρα του από τον Αίαντα Σαλαμίνας. Με τη φανέλα του Αίαντα αγωνίστηκε στο Πειραϊκό πρωτάθλημα, κατακτώντας επίσης το Κύπελλο Πειραιά το 1991 στον τελικό στο στάδιο Γ. Καραϊσκάκης με αντίπαλο τον Βύζαντα Μεγάρων. Το 1995 αποκτήθηκε από την Προοδευτική, με τη φανέλα της οποίας έγινε επαγγελματίας. Με τα χρώματα της Προοδευτικής αγωνίστηκε με επιτυχία και σαν βασικό στέλεχος για 6 συνεχή χρόνια, όπου συνολικά 3 χρόνια στην Β' Εθνική και 3 χρόνια στην Α' Εθνική κατηγορία.
Το καλοκαίρι του 2001 αποκτήθηκε από την Χαλκηδόνα. Με την φανέλα της Χαλκηδόνας, αγωνίστηκε επίσης σε Β' Εθνική και Α' Εθνική κατηγορία. Κατόπιν με την απορρόφηση της Χαλκηδόνας από τον Ατρόμητο Αθηνών το 2005, μεταπήδησε στην ομάδα του Περιστερίου όπου αγωνίστηκε μια χρονιά στην Α' Εθνική. Το καλοκαίρι του 2006 και όντας ελεύθερος από τον Ατρόμητο, αποκτήθηκε από τον Ηλυσιακό. Με την φανέλα της ομάδας του Ζωγράφου αγωνίστηκε για 1,5 χρόνο στην Β' Εθνική και αξιοσημείωτα, τον Νοέμβριο του 2006 απέκλεισε από το Κύπελλο Ελλάδας την προηγούμενη ομάδα του και ομάδα Α' Εθνικής, Ατρόμητο Αθηνών. Τον Ιανουάριο του 2008 μετακόμισε προσωρινά στη Ρόδο για τον Α.Σ. Ρόδος και το καλοκαίρι του 2008 επέστρεψε στον Αίαντα Σαλαμίνας, με τη φανέλα του οποίου το 2009 έκλεισε επίσημα την ποδοσφαιρική του καριέρα.

Μετά το ποδόσφαιρο

Μετά την επίσημη αποχώρησή του από την ενεργό δράση, παρέμεινε στον Αίαντα Σαλαμίνας ως βοηθός προπονητή και στη συνέχεια διετέλεσε γενικός αρχηγός. Επίσης ανέλαβε σαν προπονητής τις ακαδημίες του Αίαντα Σαλαμίνας. Διετέλεσε προπονητής στον Ε.Π.Ο. Σαλαμινομάχων. Το καλοκαίρι του 2017 ανακοινώθηκε η απόκτησή του στην Προοδευτική, σαν γενικός αρχηγός.
2849 Σκλόφσκι

Φυσικά χαρακτηριστικά

Η μέση διάμετρος του Σκλόφσκι εκτιμάται σε 15,1 χιλιόμετρα περίπου, ενώ το γεωμετρικό άλβεδό του είναι 0,064 ± 0,017.
Α.Ε. Ερμιονίδας

Ιστορία

Ο σύλλογος ιδρύθηκε το 2011 μετά τη συγχώνευση 4 ομάδων της περιοχής: του Γ.Σ. Ερμή Ερμιόνης, της Α.Ε. Κρανιδίου, του Πορτοχελιακού και του Αστέρα Θερμησίας. Ο Ερμής μόλις είχε κερδίσει την άνοδο στην Δ΄ Εθνική, ενώ η ΑΕ Κρανιδίου είχε υποβιβαστεί από αυτή. Η Α.Ε. Κρανιδίου και ο Πορτοχελιακός διατηρήθηκαν ως ομάδες υποδομής, ενώ ο Αστέρας Θερμησίας παρέμεινε ανενεργός.
Την περίοδο 2013–14 αγωνίστηκε στη Γ΄ Εθνική Ερασιτεχνική Κατηγορία πετυχαίνοτνας την άνοδο στη Φούτμπολ Λιγκ, στην οποία και αγωνίστηκε για μία περίοδο, επιστρέφοντας και πάλι στη Γ΄ Εθνική.
Μπαταρία (σκάκι)

Άλλοι ορισμοί

Άλλοι συγγραφείς στο σκάκι περιορίζουν τον όρο μπαταρία ως "τη διάταξη δύο κομματιών σε αντιπαράθεση με τον εχθρικό βασιλιά σε μια γραμμή, στήλη ή διαγώνιο, έτσι ώστε αν το ενδιάμεσο κομμάτι κινηθεί να γίνει ένα σαχ με αποκάλυψη". Ωστόσο, στο ιστολόγιο του Chessgames.com και τους σχολιασμούς για το παιχνίδι σε άλλες ιστοσελίδες σκακιού, ο όρος χρησιμοποιείται επίσης σε περιπτώσεις όπου κινείται το ενδιάμεσο κομμάτι για να αποκαλύψει μια οποιαδήποτε απειλή κατά μήκος της οδού που άνοιξε.

Θεωρία

Είναι ιδιαίτερα αποτελεσματικό να σχηματιστεί μια μπαταρία χρησιμοποιώντας πύργους, διότι οι πύργοι μπορούν εύκολα να συνδυαστούν για να καταλάβουν μια γραμμή ή μια στήλη, ενώ αντιθέτως οι αξιωματικοί δεν μπορούν να καταλάβουν την ίδια διαγώνιο. Σύμφωνα με τη θεωρία όμως, οι αξιωματικοί μπορούν επίσης να σχηματίσουν μια μπαταρία, καθώς μετά από μια προαγωγή πιονιού σε αξιωματικό μπορούν να υπάρξουν δύο αξιωματικοί ιδίου χρώματος και να καταλάβουν την ίδια διαγώνιο. Στην πραγματικότητα, ωστόσο, χρησιμοποιούνται συχνά στις παρτίδες για την τακτική αυτή η βασίλισσα και οι πύργοι.
Οι μπαταρίες που χρησιμοποιούνται συχνά στο σκάκι είναι μέρος κάποιου συνδυασμού που μπορεί να περιλαμβάνει και άλλα είδη τακτικών. Σε ορισμένα σκακιστικά ανοίγματα, η βασίλισσα εμπλέκεται συχνά στην δημιουργία και γίνεται μέρος μιας μπαταρίας, αλλά φυλάσσεται για την τελική σύλληψη στην περίπτωση που ακολουθηθούν ανταλλαγές κομματιών. Για παράδειγμα, στην κύρια γραμμή της κλειστής Σικελικής που χαρακτηρίζεται από τις κινήσεις (σε αλγεβρική σημειογραφία) 1.ε4 γ5 2.Ιγ3 Ιγ6 3.η3 η6 4.Αη2 Αη7 5.δ3 δ6, όπου η κύρια συνέχεια των λευκών είναι 6.Αε3 ακολουθούμενη από Βδ2 και 0-0-0 ή 6.ζ4 ακολουθούμενη από Ιζ3 και 0-0, η πρόθεση των λευκών είναι να σχηματίσουν μια μπαταρία με τους πύργους τους.
Δημοσθένης Ρούσσος

Βιογραφία

Γεννήθηκε στις 22 Ιανουαρίου 1869 στην Περίσταση της Ανατολικής Θράκης. Ολοκλήρωσε τις εγκύκλιες σπουδές του στη Μεγάλη του Γένους Σχολή και έπειτα σπούδασε στη φιλοσοφική σχολή του πανεπιστημίου της Λειψίας. Μετά την ολοκλήρωση των σπουδών του επέστρεψε στην Κωνσταντινούπολη και το 1896 εγκαταστάθηκε στη Ρουμανία ως καθηγητής ελληνικών, λατινικών και γερμανικών στο «Ελληνικόν Εκπαιδευτήριον» του Αναστασίου Βενιέρη στο Γαλάτσι.  Το 1900 εγκαταστάθηκε στο Βουκουρέστι όπου δίδαξε ως καθηγητής στο γαλλικό γυμνάσιο της πόλης και διορίστηκε διερμηνέας των ελληνικών στο Υπουργείο Εξωτερικού της Ρουμανίας. Το 1915 εξελέγη τακτικός καθηγητής βυζαντινολογίας και νεότερης ελληνικής φιλολογίας στο πανεπιστήμιο του Βουκουρεστίου, θέση που διατήρησε σχεδόν μέχρι το τέλος της ζωής του. Κατά την παραμονή του στη Ρουμανία συνεργάστηκε με επιστημονικά περιοδικά της χώρας και υπήρξε από τα ιδρυτικά μέλη του σημαντικού ιστορικού περιοδικού «Revista Istorika Romana». Ο Ρούσσος έγραψε σχεδόν όλα του τα έργα στη ρουμανική γλώσσα. Στα ελληνικά δημοσίευσε την φιλοσοφικού περιεχομένου διδακτορική του διατριβή καθώς και μια μελέτη που δημοσιεύθηκε σε συνέχειες στην εφημερίδα Ελεύθερον Βήμα. Απεβίωσε στις 5 Οκτωβρίου του 1938 στο Βουκουρέστι.
Το νησί της προηγούμενης ημέρας

Περιεχόμενο

Ο Ρομπέρτο ντελλά Γκρίβα, ένας Ιταλός ευγενής του 17ου αιώνα, είναι ο μοναδικός επιζών ενός ναυαγίου. Βρίσκει τον εαυτό του πάνω σε ένα εγκαταλελειμμένο πλοίο, σε ένα φυσικό λιμάνι από το οποίο (όπως πείθει τον εαυτό του) περνά η Διεθνής Γραμμή Ημερομηνίας (δηλαδή περίπου 180° γεωγραφικού μήκους). Παρά το ότι η ακτή βρίσκεται πολύ κοντά, ο Ρομπέρτο δεν μπορεί να κολυμπήσει και έτσι είναι αποκλεισμένος στο πλοίο. Αρχίζει να ανακαλεί αναμνήσεις από τη ζωή του και να έχει εμμονή για τον υποτίθεται κακό δίδυμο αδελφό του, στον οποίο καταλήγει να αποδίδει όλα τα κακά που του συνέβησαν στον βίο του. Μέσα από αυτή τη διαδικασία, πείθει τον εαυτό του ότι όλες οι συμφορές του θα τελειώσουν όταν μπορέσει να φθάσει στην ξηρά. Αλλά η διανοητική του κατάσταση αρχίζει να αποδιοργανώνεται. Η αφήγηση της ιστορίας γίνεται από την οπτική γωνία ενός σύγχρονου επιμελητή, που έχει βάλει τάξη στις σημειώσεις του Ρομπέρτο. Το πώς ακριβώς σώθηκαν τα χαρτιά αυτά και τελικώς έφθασαν στα χέρια του επιμελητή, παραμένει θέμα εικασιών.
Το νησί της προηγούμενης ημέρας περιέχει αναφορές σε προηγούμενα μυθιστορήματα του Έκο. Για παράδειγμα, αναφέρεται ένα κρίσιμο σημείο της πλοκής του πρώτου μυθιστορήματος του συγγραφέα, του Ονόματος του Ρόδου.

Ελληνικές μεταφράσεις

Το βιβλίο μεταφράστηκε στην ελληνική από την Έφη Καλλιφατίδη και κυκλοφόρησε στην Ελλάδα από τις εκδόσεις «Ελληνικά Γράμματα» το 2000 και το 2004, και από τις εκδόσεις «Ψυχογιός» το 2012 (και σε ηλεκτρονικό βιβλίο).
Δημήτρης Ρέγας

Βιογραφία και πρώτες επιτυχίες

Γεννήθηκε στη Μυτιλήνη, στις 17 Σεπτεμβρίου του 1986. Ο Ρέγας προκρίθηκε στον τελικό των 400 μέτρων στο Ευρωπαϊκό Πρωτάθλημα στίβου του 2006 και τερμάτισε 4ος, πετυχαίνοντας νέα ατομική επίδοση με 45.60 (το προηγούμενό του ρεκόρ ήταν 46.22). 
Ο πρωταθλητής πραγματοποίησε εντυπωσιακές εμφανίσεις στη διοργάνωση και τερμάτισε σε χρόνο 46.23, κατατασσόμενος στην όγδοη θέση στον τελικό του αγωνίσματος, στις 9 Αυγούστου  του 2006.

Παγκόσμιο Κύπελλο 2006

Στο Παγκόσμιο Κύπελλο που έλαβε χώρα στην Αθήνα στις 16 και 17 Σεπτεμβρίου του 2006, τερμάτισε τρίτος με πανελλήνια επίδοση 45.11 , η οποία ήταν επίσης βαλκανικό ρεκόρ και 4η καλύτερη στην Ευρώπη.

Θετικός έλεγχος για αναβολικά

Τον Ιούλιο του 2008 έγινε γνωστό ότι ο Ρέγας βρέθηκε θετικός σε έλεγχο για αναβολικές ουσίες κατά τη διάρκεια του Πανελληνίου πρωταθλήματος στίβου. Φέρεται να έχει χρησιμοποιήσει την ουσία m3 στην οποία είχαν βρεθεί θετικοί οι 11 αρσιβαρίστες της Εθνικής ομάδας αλλά και ο κολυμβητής Γιάννης Δρυμωνάκος. Στο άκουσμα της είδησης, ο αθλητής εξέδωσε ανακοίνωση, όπου ανέφερε ότι θα υπέβαλε μήνυση κατ' αγνώστων.
Ναυπηγική βιομηχανία

Η Ναυπηγική Βιομηχανία (Shipbuilding Industy) σαν Βιομηχανικός Κλάδος είναι εκείνος που αντικείμενό του είναι η ναυπήγηση (κατασκευή πλοίων), επισκευή, μετασκευή και συντήρηση πλοίων, όμως σαν οικονομική δραστηριότητα συμπίπτει με την έννοια του ναυπηγείου.
Ο κλάδος της ναυπηγικής βιομηχανίας αποτελεί τον κύριο παράγοντα της "ναυτιλιακής υποδομής" μιας χώρας γιατί εφενός εξυπηρετεί τη Ναυτιλία, αφ΄ ετέρου συμβάλλει στη ναυτιλιακή ανάπτυξη της ίδιας της χώρας.
Στον ευρύ βιομηχανικό αυτό κλάδο υπάγονται: 1) Μονάδες ναυπήγησης, επισκευής και μετασκευής πλοίων. 2) Μονάδες ναυπήγησης μόνο και 3) Μονάδες επισκευής, που διακρίνονται όλες σε κρατικές ή δημόσιες (όταν ανήκουν στο κράτος ή σε κρατικούς οργανισμούς) και σε ιδιωτικές όταν ανήκουν σε ιδιωτικές επιχειρήσεις. Επίσης διακρίνονται σε ναυπηγοεπισκευαστικές βιομηχανίες και σε επισκευαστικές βάσεις και μονάδες δεξαμενισμού. Ανάλογα με την ικανότητα ανάληψης εργασιών ή επισκευών επί διαφόρων μεγεθών πλοίων (και αυτό εξαρτάται από τη δυναμικότητα των Δεξαμενών που διαθέτουν) διακρίνονται σε Μεγάλες, Μεσαίες (ή Μέσες) και Μικρές μονάδες.
Χαρακτηριστικό είναι ότι για τις μεγάλες μονάδες απαιτούνται πολλά κεφάλαια ενώ και ο αριθμός των εργαζομένων είναι πολύ μεγάλος. Η ανάπτυξη του κλάδου αυτού συμβάλλει στην εισροή συναλλάγματος και ταυτόχρονα στην αποφυγή διαρροής του από τέτοιες δραστηριότητες των πλοιοκτητών σε ναυπηγεία άλλων χωρών.
Στην Ελλάδα λειτουργούν τρεις μεγάλες τέτοιες μονάδες, τα Ελληνικά Ναυπηγεία Σκαραμαγκά που απασχολούν περί τους 5000 εργαζόμενους, ιδρύθηκαν το 1957, τα Ναυπηγεία Ελευσίνος που ιδρύθηκαν το 1969, τα ναυπηγεία Νεώριο Σύρου που ιδρύθηκαν υπό νέα μορφή το 1970, των οποίων και ακολουθούν ωε μεσαίες μονάδες τα ναυπηγεία Χαλκίδας, Πύλου, Καλαμάτας καθώς επίσης και πλήθος άλλων μεσαίων και μικρών μονάδων κυρίως στο Πέραμα (Πειραιά) από τις οποίες ξεχωρίζουν: τα "Ενωμένα ναυπηγεία Περάματος - Ιτέας", το Ναυπηγείο "Αργώ", τα "Ναυπηγεία Σαλαμίνος Α.Ε.", η "Επισκευαστική Βάσις Κυνοσούρας Α.Ν.Β.Ε.", Τα "Ναυπηγεία ΝΑΥΣ" των Αφων Φιλίππου, το Ναυπηγείο Γενικών Επιχειρήσεων Περάματος (συγκρότημα της Εμπορικής Τράπεζας), τα "Ναυπηγεία Αναστασιάδη - Τσορτανίδη", τα "Ναυπηγεία Γκούμα" Σαλαμίνας και τα "Ναυπηγεία Κορωναίου".
IMVU

Η IMVU Inc. (ή και το imvu) είναι διαδικτυακό μετασύμπαν και ιστοσελίδα. Η IMVU ιδρύθηκε το 2004 και αρχικά υποστηρίχθηκε από τους επενδυτές επιχειρηματικών κεφαλαίων Menlo Ventures, Allegis Capital, Bridgescale Partners και Best Buy Capital. Τα μέλη του IMVU χρησιμοποιούν 3D άβαταρ για να συναντήσουν καινούρια άτομα, να συνομιλήσουν, να δημιουργήσουν και να παίξουν παιχνίδια. Το IMVU είχε πάνω από τέσσερις εκατομμύριους ενεργούς χρήστες το 2014. Ο αριθμός ενεργών παικτών είναι άγνωστος και σήμερα ο ιστότοπος έχει τον μεγαλύτερο κατάλογο εικονικών αγαθών με περισσότερα από 30 εκατομμύρια στοιχεία. Η επιχείρηση βρισκόταν προηγουμένως στο Μάουντεν Βιου (αγγλ.: Mountain View) της Καλιφόρνιας. Είναι επίσης γνωστή ως μία από τους κορυφαίους ασκούντες της προσέγγισης λιτής νεοφυούς επιχείρησης.
Το όνομα της εταιρείας δεν είναι ούτε αρκτικόλεξο ούτε αρχικισμός. Ο συνιδρυτής της IMVU, ο Έρικ Ρις, περιέγραψε την τυχαία διαδικασία με την οποία η εταιρεία απέκτησε το χωρίς νόημα όνομά της και δήλωσε ότι «Δεν είναι ακρωνύμιο· δεν σημαίνει τίποτα».

Αποκτήσεις

Τον Ιανουάριο του 2015, η IMVU απέκτησε το FurAffinity, μια γκαλερί του furry fandom. Σύμφωνα με τον αποκτημένο ιστότοπο, αυτή η απόκτηση ήταν «η φυσική και λογική απόφαση για την επίσημη συναίνεση αυτών των παρόμοιων και συχνά ήδη συνδεδεμένων κοινοτήτων».
Αγγλικό πρωτάθλημα ποδοσφαίρου ανδρών 1901-1902

Το 1901-1902 διοργανώθηκε το δέκατο τέταρτο Αγγλικό πρωτάθλημα ποδοσφαίρου ανδρών. Η Σάντερλαντ κατέκτησε το τέταρτο πρωτάθλημα της ιστορίας της. Η Λίβερπουλ πρώτη στο πρωτάθλημα του 1900-1901 τα πήγε άσχημα, και τερμάτισε στην ενδέκατη θέση.